4. Súhrnná tabuľka podľa okruhov VFR

DÔVODOVÁ SPRÁVA

1. Úvod

Účelom návrhu opravného rozpočtu (NOR) č. 5 na rok 2021 je poskytnúť trvalú podporu tým najzraniteľnejším z približne 3,7 milióna utečencov v Turecku v dôsledku krízy v Sýrii. Tento NOR predstavuje prvú časť formálnych návrhov Komisie na pokračovanie v poskytovaní finančných prostriedkov pre sýrskych utečencov a hostiteľské komunity v Turecku, Jordánsku, Libanone a ďalších častiach tohto regiónu v kontexte celkovej migračnej politiky EÚ. S cieľom zaistiť, že sa bude pokračovať v poskytovaní humanitárnej pomoci utečencom v Turecku, sa v rámci okruhu 6 viacročného finančného rámca „Susedstvo a svet“ požaduje suma 149,6 milióna EUR vo viazaných rozpočtových prostriedkoch. V roku 2021 sa na tento účel nevyžadujú žiadne ďalšie platobné rozpočtové prostriedky.

2. Humanitárna pomoc pre utečencov v Turecku

Turecko je v súčasnosti hostiteľskou krajinou najväčšieho počtu utečencov na svete – takmer 4,1 milióna. Približne 3,7 milióna z nich sú Sýrčania, ktorí utiekli pred prebiehajúcim konfliktom, ktorý ničí ich krajinu už viac ako 10 rokov. Táto situácia by sa mohla zhoršiť v závislosti od vývoja v Afganistane. Prevažná väčšina utečencov v Turecku žije mimo táborov a majú síce zlepšujúci sa, ale stále obmedzený prístup k základným službám. Európska únia v úzkej spolupráci s tureckými orgánmi pomáha na základe humanitárnych potrieb najzraniteľnejším osobám.

V nadväznosti na vyhlásenie EÚ a Turecka, podpísané hlavami štátov alebo predsedami vlád EÚ a ich tureckým náprotivkom 18. marca 2016, Komisia a členské štáty vyčlenili na pomoc EÚ pre utečencov v Turecku na obdobie 2016 – 2019 sumu 6 miliárd EUR v dvoch tranžiach. Táto pomoc sa poskytla prostredníctvom nástroja pre utečencov v Turecku. Operačné prostriedky určené na toto financovanie boli zaviazané a zazmluvnené v plnej výške. Výška vyplatených prostriedkov dosiahla do konca mája 2021 v súlade s plánom 4,2 miliardy EUR.

Uverejnenie piatej výročnej správy o nástroji EÚ pre utečencov v Turecku poskytuje dôkazy o dosiahnutých výsledkoch a o tom, aký zásadný význam má tento nástroj pre podporu utečencov a hostiteľských komunít v Turecku.

V roku 2020 bolo v rámci opravného rozpočtu č. 5/2020 vyčlenených z rozpočtu EÚ 485 miliónov EUR (z rezervy v rámci výdavkového okruhu 4 „Globálna Európa“ a z rezervy na nepredvídané udalosti) s cieľom zaistiť, že sa bude pokračovať v realizácii dvoch hlavných humanitárnych programov – núdzovej záchrannej sociálnej siete (ESSN) a programu podmienečného prevodu hotovosti na vzdelávanie (CCTE).

Komisia predloží návrhy na pokračovanie v poskytovaní finančných prostriedkov pre sýrskych utečencov a hostiteľské komunity v Turecku, Jordánsku, Libanone a ďalších častiach tohto regiónu. V tomto NOR sa navrhuje nevyhnutné zvýšenie prostriedkov s cieľom zaviesť humanitárnu zložku tohto balíka podpory pre utečencov v Turecku.

V rámci stratégie prechodu od humanitárnej pomoci k rozvojovej pomoci a dlhodobejšej stratégie transformácie v spolupráci s tureckými orgánmi prejde program podmienečného prevodu hotovosti peňažných prostriedkov na vzdelávanie (CCTE) na konci školského roka 2021/2022, t. j. do polovice roka 2022, do rozvojovej pomoci. Prechod núdzovej záchrannej sociálnej siete (ESSN) do rozvojovej pomoci sa však plánuje až na začiatok roka 2023, t. j. po skončení platnosti súčasnej dohody v marci 2022. Preto je na ďalšie pokrytie podpory ESSN, ktorá sa uskutočňuje formou mesačných prevodov hotovosti viac ako 1,8 milióna utečencom, potrebná od marca 2022 do začiatku roka 2023 suma približne 325 miliónov EUR vo viazaných rozpočtových prostriedkoch.

Komisia navrhuje financovať predĺženie tejto podpory použitím zostávajúcej rezervy okruhu 6 v roku 2021, pričom zostatok pochádza z finančného balíka určeného na humanitárnu pomoc na roky 2021 a 2022.

Rozpočtový riadok Názov Viazané rozpočtové prostriedky Platobné rozpočtové prostriedky 14 03 01 Humanitárna pomoc 149 643 796 Spolu 149 643 796

3. Financovanie

Okrem využitia existujúceho finančného balíka určeného na humanitárnu pomoc neexistujú v súčasnosti v rámci okruhu 6 VFR žiadne iné možnosti prerozdelenia prostriedkov. Komisia preto okrem sumy 100,4 milióna EUR, ktorá sa má tento rok vyčleniť na humanitárnu pomoc, navrhuje mobilizovať celú nepridelenú rezervu v rámci tohto okruhu vo výške 149,6 milióna EUR na financovanie naliehavej humanitárnej pomoci pre utečencov v Turecku. Požadovaný zostatok, ktorý sa v súčasnosti odhaduje na 75 miliónov EUR, bude vyčlenený z rozpočtového riadku pre humanitárnu pomoc v roku 2022.

V rámci rozpočtu na rok 2021 sa nepožadujú žiadne ďalšie platobné rozpočtové prostriedky. Platobné rozpočtové prostriedky na pokrytie navrhovaného zvýšenia viazaných rozpočtových prostriedkov v roku 2021 však budú potrebné v rokoch 2022 a 2023. Vplyv na platby na rok 2022 sa zahrnie do opravného listu k návrhu rozpočtu na rok 2022 v októbri 2021.

4. Súhrnná tabuľka podľa okruhov VFR